กิมเอ็งเปิดขายกองทุนแรก14-22ก.ย.
KEAT ประเดิมกองทุนแรก KECASH เสนอขาย 14-22 ก.ย.นี้ มั่นใจกระแสตอบรับดี เตรียมลงทุนในตราสารภาครัฐและเอกชน โชว์จุดเด่นสร้างผลตอบแทนเพิ่มให้คนเล่นหุ้น&nbsp;&nbsp;
13 ก.ย. 2553

KEAT ประเดิมกองทุนแรก KECASH เสนอขาย 14-22 ก.ย.นี้ มั่นใจกระแสตอบรับดี เตรียมลงทุนในตราสารภาครัฐและเอกชน โชว์จุดเด่นสร้างผลตอบแทนเพิ่มให้คนเล่นหุ้น   
นายพงศ์พันธุ์ อภิญญากุล ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) กิมเอ็ง (ประเทศไทย) จำกัด หรือ KEAT เปิดเผยว่า บริษัทจะทำการเสนอขายกองทุนรวมกองแรก KECASH มูลค่ากองทุน 5,000 ล้านบาท ในระหว่างวันที่ 14-22 ก.ย.นี้ โดยกองทุนดังกล่าวเป็นกองทุนรวมตลาดเงินที่เน้นลงทุนในตราสารภาครัฐไทย อาทิ ตั๋วเงินคลัง พันธบัตรรัฐบาล พันธบัตรธปท. เงินฝากและหรือ ตราสารทางการเงินและตราสารหนี้ภาคเอกชน ที่ได้รับการจัดอันดับความน่าเชื่อถือ เชื่อว่าการเสนอขายกองทุนในครั้งนี้จะได้รับกระแสตอบรับที่ดีจากนักลงทุน
สำหรับจุดเด่นที่สำคัญของ KECASH คือ การพัฒนาระบบการซื้อขายหลักทรัพย์และหน่วยลงทุนของบริษัทในเครือกิมเอ็ง ซึ่งถือเป็นแห่งแรกในประเทศที่พัฒนาระบบการซื้อขายหุ้นและกองทุนรวมให้เชื่อมต่อกันโดยอัตโนมัติ เพื่อเพิ่มผลตอบแทนให้กับผู้ลงทุน โดยเงินที่ได้รับจากการขายหลักทรัพย์ ด้วยระบบ Auto Settlement บริษัทหลักทรัพย์จะทำการสั่งซื้อหน่วยลงทุน KECASH ทันที ทำให้นักลงทุนได้รับผลตอบแทนจากการซื้อหน่วยลงทุนในวันที่ได้รับเงินจากการขายหุ้น (T3) ซึ่งทำให้นักลงทุนไม่เสียผลตอบแทน 1 วันทำการ เมื่อเทียบกับการนำเงินไปซื้อหน่วยลงทุนตลาดเงินอื่นๆ 
นอกจากนี้ ผู้ถือหน่วยลงทุน KECASH ยังสามารถใช้หน่วยลงทุนเป็นหลักประกันวงเงินซื้อขายหุ้นได้ (15% ของวงเงิน) อีกทั้งลูกค้าบัญชีซื้อขายหลักทรัพย์สามารถนำเงินที่ได้จากการขายหลักทรัพย์ โอนมาซื้อเป็นหน่วยลงทุนของกองทุนได้โดยอัตโนมัติ ขณะเดียวกันหากลูกค้ามีการซื้อหลักทรัพย์ บลจ.ก็จะทำการขายหน่วยลงทุนและนำเงินที่ได้จากการขายหน่วย โอนมาชำระค่าซื้อหลักทรัพย์โดยอัตโนมัติ ทำให้เพิ่มความสะดวกให้กับลูกค้าและนักลงทุน